Η **Κατερίνα Σαββαΐδου** είναι Ελληνίδα νομικός η οποία διετέλεσε Γενική Γραμματέας Δημοσίων Εσόδων στο Υπουργείο Οικονομικών της Ελλάδας από τις 24 Ιουνίου 2014 έως τις 22 Οκτωβρίου 2015, όταν και απομακρύνθηκε από τη θέση της μετά από ομόφωνη κυβερνητική απόφαση. Γεννήθηκε στην Αθήνα στις 10 Οκτωβρίου 1972.

Σπουδές
-------

Σπούδασε νομική στο Εθνικό και Καποδιστριακό Πανεπιστήμιο Αθηνών το 1995, προτού διενεργήσει μεταπτυχιακές σπουδές στο Πανεπιστήμιο Παντεόν-Ασσάς στο Παρίσι. Στις σπουδές αυτές περιλαμβάνονται ένα διδακτορικό δίπλωμα στις Γαλλικές σπουδές *(DEUF)*, μεταπτυχιακό στο Δημόσιο δίκαιο *(DEA de Droit Public Intern)*, μεταπτυχιακό στα δημόσια οικονομικά και τη νομοθεσία φορολόγησης *(DEA de Finances Publiques et Fiscalite)* και διδακτορικό με τίτλο διατριβής: *«Η υποχρεωτική είσπραξη φόρων στο Γαλλικό και το Ελληνικό δίκαιο»*. Η διδακτορική της διατριβή ολοκληρώθηκε το 2003. Από το 2008 έως το 2009 ολοκλήρωσε μεταπτυχιακό πρόγραμμα σχετικό με τη *«Συγκριτική φορολογική πολιτική και διοίκηση»* στο Πανεπιστήμιο Χάρβαρντ.

Ακαδημαϊκή σταδιοδρομία
-----------------------

Η Σαββαΐδου πραγματοποίησε μεταδιδακτορική έρευνα στην εταιρική φορολογία στο Πανεπιστήμιο Αθηνών. Επίσης, δίδαξε στο Πανεπιστήμιο Αθηνών, την Εθνική Σχολή Δημόσιας Διοίκησης και την Εθνική Σχολή Δικαστών. Πλέον είναι καθηγήτρια στο Αριστοτέλειο Πανεπιστήμιο Θεσσαλονίκης. , ενώ είναι και επισκέπτρια καθηγήτρια στο Πανεπιστήμιο Μακεδονίας. Παράλληλα της απονεμήθηκε από την Ευρωπαϊκή Επιτροπή η έδρα Jean Monnet στην Ευρωπαϊκή Φορολογική Πολιτική και Διοίκηση.

Έχει συγγράψει πληθώρα βιβλίων και άρθρων στη φορολογία και τα δημόσια οικονομικά.

Μεταξύ αυτών περιλαμβάνεται η μονογραφία με τίτλο «Δημοσιονομική διαφάνεια. Πρωτοβουλίες, πρότυπα και κώδικες, εργαλεία αξιολόγησης της δημοσιονομικής διαχείρισης, δημοσιονομικοί κανόνες και θεσμοί, ελληνική δημοσιονομική μεταρρύθμιση», για την οποία της απονεμήθηκε από την Ακαδημία Αθηνών το βραβείο Ιωάννη - Ίωνος Τσατσαρώνη.

Επαγγελματική σταδιοδρομία
--------------------------

Έχει εργαστεί ως σύμβουλος στο Υπουργείο Οικονομικών και στον ιδιωτικό τομέα για θέματα σχετικά με τη φορολογία. Πριν οριστεί Γενική Γραμματέας στο Υπουργείο Οικονομικών εργαζόταν ως ανώτατο διευθυντικό στέλεχος στην εταιρεία PricewaterhouseCoopers. Κατά τη διάρκεια της κυβέρνησης του Κώστα Καραμανλή το 2007, υπήρξε σύμβουλος για φορολογικά θέματα των Γιώργου Αλογοσκούφη και Αντώνη Μπέζα στο Υπουργείο Οικονομικών. Το 2012 συμμετείχε στην επιτροπή σύνταξης του νέου κώδικα φορολογικών διαδικασιών, μετά από απόφαση του υπουργού οικονομικών Γιάννη Στουρνάρα.

Ορίστηκε Γενική Γραμματέας Δημοσίων Εσόδων στις 24 Ιουνίου 2014, διαδεχόμενη τον Χάρη Θεοχάρη, ο οποίος δήλωσε προσωπικούς λόγους για την παραίτηση του. Αυτή η θέση της, την έκανε την ανώτατη φορολογική προσωπικότητα της Ελλάδας, μιας και ήταν επικεφαλής της δημόσιας αρχής εσόδων, υπεύθυνη για τη συλλογή των φόρων.

Είναι δικηγόρος παρ' Αρείω Πάγω, από το 1998 αλλά και διαμεσολαβήτρια.

Διαμάχες
--------

Στις 16 Οκτωβρίου 2015, ο Υπουργός Οικονομικών, Ευκλείδης Τσακαλώτος, μετά από απαίτηση του Έλληνα πρωθυπουργού Αλέξη Τσίπρα, ζήτησε τη παραίτηση της Σαββαΐδου. Αυτό συνέβη μιας και ο εισαγγελέας καταπολέμησης της διαφθοράς, Γιάννης Δραγάτσης, σχημάτισε δικογραφία εναντίον της και η απάντηση της στον ανακριτή αναμενόταν στις 20 Οκτωβρίου.

Στις 20 Οκτωβρίου, η Σαββαΐδου αντιμετώπισε τις κατηγορίες από τον εισαγγελέα κατά της διαφθοράς Γιάννη Δραγάτση για δύο διαφορετικά συμβάντα: το ένα αφορούσε την απόφαση επέκτασης του χρόνου πληρωμής των διαφημιστικών εσόδων από τους τηλεοπτικούς σταθμούς, ενώ το δεύτερο την απόφαση για "πάγωμα" προστίμου 78 εκατομμυρίων ευρώ σε εταιρεία πληροφορικής. Σε ανακοίνωση της, την ίδια μέρα, η Σαββαΐδου απέρριψε και τις δύο κατηγορίες, υποστηρίζοντας πως καμία από τις αποφάσεις τις δεν οδήγησε σε οικονομική ζημία για το κράτος.

Στις 22 Οκτωβρίου, το «υπουργικό συμβούλιο αποδέχθηκε ομόφωνα την πρόταση του Υπουργού Οικονομικών για την παύση» της Σαββαΐδου από τα καθήκοντα της. Υπήρξαν υποψίες πως η αποπομπή της ήταν μια πολιτικά υποκινούμενη κίνηση. Η ίδια σε ανακοίνωση της μετά την παύση από τα καθήκοντα της, ανέφερε πως *«Αρνήθηκα να παραιτηθώ από τη θέση μου, όταν η προσήλωση στα καθήκοντα μου τίθεται υπό αμφισβήτηση με τέτοιο αβάσιμο τρόπο και η εντιμότητα και αξιοπρέπεια υποβαθμίζονται»*.

Στις 14 Απριλίου 2016 το Συμβούλιο Πλημμελειοδικών Αθηνών με βούλευμά του έκρινε αβάσιμη την πρώτη κατηγορία εναντίον της Σαββαΐδου και απεφάνθη ότι δεν πρέπει να γίνει κατηγορία σε βάρος της, για την οποία της είχε ασκηθεί δίωξη αναφορικά με την επέκταση του χρόνου πληρωμής του φόρου τηλεοπτικών διαφημίσεων. Το Συμβούλιο έκρινε ότι με την απόφασή της δεν ζημίωσε το κράτος. Το απαλλακτικό βούλευμα του Συμβουλίου Πλημμελειοδικών Αθηνών έγινε αμετάκλητο, καθώς απορρίφθηκε η έφεση. Μάλιστα, σύμφωνα με το απαλλακτικό βούλευμα, κακώς ασκήθηκε ποινική δίωξη σε βάρος της χωρίς να έχει προηγουμένως διενεργηθεί προανάκριση και κατά συνέπεια η απευθείας παραπομπή της στο ακροατήριο του Τριμελούς Πλημμελειοδικείου Αθηνών, η οποία αποτέλεσε την αφορμή για την απομάκρυνσή της από τη θέση της πριν τη λήξη της θητείας της, ήταν παράνομη. 

Στις 6 Ιουλίου 2017 με ομόφωνο βούλευμα του Συμβουλίου Εφετών Αθηνών η Σαββαϊδου απαλλάχθηκε και από τη δεύτερη κατηγορία της απόπειρας απιστίας που αφορούσε την απόφαση διενέργειας επανελέγχου σε τρεις εταιρείες. Στις 26 Ιουλίου 2017 η Εισαγγελέας του Αρείου Πάγου Ξένη Δημητρίου άσκησε αναίρεση κατά του απαλλακτικού βουλεύματος του Συμβουλίου Εφετών Αθηνών θεωρώντας ότι αυτό δεν είχε πλήρη αιτιολογία.

Στη 1 Φεβρουαρίου 2023, το Ευρωπαϊκό Δικαστήριο Ανθρωπίνων Δικαιωμάτων καταδίκασε την Ελλάδα σε χρηματικό πρόστιμο 6.000€, καθώς έκρινε ότι οι δηλώσεις της κυβερνητικής εκπροσώπου Όλγας Γεροβασίλη το 2015 παραβίαζαν το τεκμήριο της αθωότητας, καθώς «δημιούργησαν την εντύπωση ότι η προσφεύγουσα ενεπλάκη σε πράξεις αντίθετες προς το δημόσιο συμφέρον».

Παραπομπές
----------

1. 1 2  «Αικατερίνη Σαββαΐδου - Βιογραφικό σημείωμα» (PDF). *www.law.auth.gr*. Αρχειοθετήθηκε από το πρωτότυπο (PDF) στις 7 Μαρτίου 2021. Ανακτήθηκε στις 25 Σεπτεμβρίου 2016.
2. 1 2  «Γενική Γραμματέας Δημοσίων Εσόδων | Υπουργείο Οικονομικών». *www.mnec.gr*. Αρχειοθετήθηκε από το πρωτότυπο στις 24 Ιουλίου 2015. Ανακτήθηκε στις 30 Ιουνίου 2019. CS1 maint: Unfit url (link)
3. ↑  «The new "successor" of the Greek General State Revenue Secretary». *en.protothema.gr*. 23 Ιουνίου 2014. Ανακτήθηκε στις 30 Ιουνίου 2019.
4. ↑  «Έδρα Jean Monnet "Ευρωπαϊκή Φορολογική Πολιτική και Διοίκηση" | Νομική Σχολή». *www.law.auth.gr*. Αρχειοθετήθηκε από το πρωτότυπο στις 6 Μαΐου 2021. Ανακτήθηκε στις 14 Ιουνίου 2019.
5. ↑  «ΒΡΑΒΕΥΣΗ ΒΙΒΛΙΟΥ ΤΗΣ ΕΠΙΚ. ΚΑΘΗΓΗΤΡΙΑΣ ΑΙΚΑΤΕΡΙΝΗΣ ΣΑΒΒΑΪΔΟΥ ΑΠΟ ΤΗΝ ΑΚΑΔΗΜΙΑ ΑΘΗΝΩΝ | Νομική Σχολή». *www.law.auth.gr*. Αρχειοθετήθηκε από το πρωτότυπο στις 4 Φεβρουαρίου 2020. Ανακτήθηκε στις 4 Φεβρουαρίου 2020.
6. 1 2 3  «Katerina Savvaidou to be named public revenues general secretary | Kathimerini». *www.ekathimerini.com*. 24 Ιουνίου 2014. Ανακτήθηκε στις 30 Ιουνίου 2019.
7. 1 2  Δημητρέλης, Σπύρος (24 Ιουνίου 2014). «Ποια είναι η νέα Γενική Γραμματέας Εσόδων». *www.capital.gr*. Ανακτήθηκε στις 25 Σεπτεμβρίου 2016.
8. 1 2  «Tax official refuses to quit over charges | Kathimerini». *www.e-kathimerini.com*. 20 Οκτωβρίου 2015. Ανακτήθηκε στις 30 Ιουνίου 2019.
9. ↑  Kitsantonis, Niki (22 Οκτωβρίου 2015). «Top Greek Tax Official Is Dismissed». *The New York Times*. ISSN 0362-4331.. Ανακτήθηκε στις 30 Ιουνίου 2019.
10. ↑  «Revenues chief Savvaidou asked to quit over charges | Kathimerini». *www.ekathimerini.com*. 16 Οκτωβρίου 2015. Ανακτήθηκε στις 30 Ιουνίου 2019.
11. ↑  Chrysopoulos, Philip (22 Οκτωβρίου 2015). «General Secretary for Public Revenue Katerina Savvaidou is terminated from her duties after a unanimous decision of the Greek cabinet on allegations of breach of duty». *greekreporter.com*. Ανακτήθηκε στις 30 Ιουνίου 2019.
12. ↑  Kourtali, Eleftheria (22 Οκτωβρίου 2015). «Greece’s top tax collector sacked by Tsipras». *Financial Times*. ISSN 0307-1766.. Ανακτήθηκε στις 30 Ιουνίου 2019.
13. ↑  Κατή, Κατερίνα (22 Ιουνίου 2017). «Απαλλαγή με βούλευμα για την Κατερίνα Σαββαΐδου». *Documento*. Ανακτήθηκε στις 23 Αυγούστου 2019.
14. ↑  «Αθώωση από το Συμβούλιο Εφετών για την Κατερίνα Σαββαΐδου». *Capital.gr*. 22 Ιουνίου 2017. Ανακτήθηκε στις 23 Αυγούστου 2019.
15. ↑  «Αναίρεση εισαγγελέως Αρείου Πάγου για τις απαλλακτικές αποφάσεις υπέρ Χαρδούβελη και Σαββαΐδου». *Η Καθημερινή*. Ανακτήθηκε στις 14 Οκτωβρίου 2020.
16. ↑  Μάνδρου, Ιωάννα (2 Φεβρουαρίου 2023). «Ευρωπαϊκό Δικαστήριο Ανθρωπίνων Δικαιωμάτων: Καταδίκη της Ελλάδας για δηλώσεις της Ολγας Γεροβασίλη». *www.kathimerini.gr*. Ανακτήθηκε στις 3 Φεβρουαρίου 2023.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 189536573
* SUDOC: 07606946X

 |

 |